Rupert: 'Ek het nie bedoel om aanstoot te gee nie' | Maroela Media
Johann Rupert tydens die onderhoud. (Skermskoot uit die video)
Johann Rupert, die bekende Stellenbosse sakeman wat onder erge kritiek deurloop ná 'n omstrede onderhoud op Power 98.7, het Woensdag gesê sy bedoeling was nooit om aanstoot te gee toe hy verwys het na jong mense wat in nagklubs rondhang en absurde bedrae geld spandeer nie.
Given Mkhari, voorsitter van die MSG Afrika Group, het die onderhoud Dinsdagaand met Rupert gevoer as deel van sy Chairman's Conversation-program. Die onderhoud was langer as twee uur lank en talle uitsprake is gedurende die gesprek gemaak wat mense warm onder die kraag gelaat het.
Een hiervan was Rupert se reaksie op die "arm Afrikaner-vraagstuk" ná die Anglo-Boereoorlog. Mkhari het Rupert gevra of die onderdrukking van die Afrikaner deur die Engelse bygedra het tot die stigting en groei van Rembrandt. Rembrandt is in die 1940's deur Anton Rupert op die been gebring en was die voorganger van Remgro.
"Dit wás die rede. Absoluut," het Rupert geantwoord. Hy het verwys hoe gedrewe die Afrikaner was ná die oorlog. "Hulle was gedrewe en hulle het studeer – hulle het ongelooflik baie studeer en ongelooflik baie gespaar. Hulle het nie gegaan en BMW's gekoop en heeltyd gaan rondhang in Taboo en The Sands nie," het Rupert gesê.
Taboo en The Sands is nagklubs in Sandton, Johannesburg, wat bekend is dat sy kliëntebasis grootliks uit jong volwassenes bestaan wat baie geld daar bestee.
Rupert het verder gepraat oor Mkhari se generasie wat hy meen, anders as wyle oudpres. Nelson Mandela, nie bereid sal wees om jare lank in die tronk deur te bring vir iets waarin hulle glo nie. "Ek sien nie jou ouderdomsgroep tronk toe gaan vir twee of amper drie dekades nie. Nee, julle sal The Sands mis. So in 'n mate, hê respek vir jul oudstes. By jou generasie het ek nog nie leierskap na vore sien kom nie. Onthou, ek het Steve Biko ontmoet toe hy in sy 20's was. En hy sou nie daar in Taboo rondgehang het nie."
Talle sosialemediagebruikers het dié stelling as beledigend en rassisties beskou, maar Rupert het Woensdag op sy Twitter-profiel gesê dit was nie sy bedoeling om hiermee aanstoot te gee nie. "Ek het eenvoudig net geantwoord op 'n vraag oor hoe my ouers se generasie geleef en gespaar het. 'Millennials' wêreldwyd het verskillende leefwyses. En ek het genoem Steve Biko, wat ek geken het, sou nie dit gedoen het nie. Ek het altyd Studio 54 toe gegaan – kon nie Johnny Walker Blue bekostig nie," het Rupert getwiet.
"Taboo en The Sands is twee baie duur klubs waar groot hoeveelhede duur Franse sjampanje en Johnny Walker Blue gedrink word. Die parkeerareas is vol Bentleys, Lamborghinis, ensovoorts. [Ek] het uitgewys dat Given se ouderdomsgroep – van alle kleure – anders optree as 'n vorige generasie," het hy in 'n opvolg-twiet gesê.
Given Mkhari tydens die onderhoud. (Skermskoot uit die video)
Mkhari het in 'n stadium aan Rupert gesê hy word deur talle gesien as die verpersoonliking van witmonopoliekapitaal. Daarna praat Mkhari oor die persepsies rakende die "Stellenbosch-mafia".
"So daar is 'n prentjie. Jy, onder jou leierskap…. Donker kamers, mans kom saam en beplan hoe om die darkies buite aksie te hou en hoe om hierdie land te beheer, onder jou bestuur of leierskap, op een of ander manier. Dit is basies die konsep van die Stellenbosch-mafia. Ok, nou het hulle politieke mag en hulle hou die ekonomie tussen hulle. En manne, niemand moet hiervan weet nie. Dit is die prentjie," het Mkhari aan Rupert gestel.
Rupert het hierop geantwoord: "Is jy ernstig? Is jy regtig ernstig? Glo jy ook in Kersvader? En dat Marilyn Monroe agter in my erf woon en Elvis vir Kersfees kom kuier? Ek bedoel, is jy nou regtig ernstig, Given?"
Mkhari het hierop gesê hy sal dit anders stel en het Rupert gevra of daar enige geheime operasie deur leiers van veral Afrikaner-sakeondernemings bestaan waar hulle saamkom om 'n komplot te dryf.
Rupert het hierop geantwoord die Broederbond het destyds bestaan, maar hy was nog nooit 'n lid daarvan of enige geheime organisasie nie. "En ek raak bekommerd oor die behoefte aan geheimhouding. Daar is geen so organisasie nie, regtigwaar. Sekerlik het dit wat ek al in my lewe gedoen het die bewerings weerlê dat ons die 'darkies' wil onder hou? Sekerlik, as jy kyk na hoe ek my lewe geleef het, [kan jy sien] dit is nie korrek nie? My swart Amerikaanse vriende in New York en die VSA sal dit baie snaaks vind."
Given Mkhari praat met Johann Rupert. (Skermskoot uit die video)
'Ons voel bedreig'
Mkhari het in die onderhoud gesê hy wil graag gesels oor tot water mate kultuur en identiteit 'n dryfveer vir sake en politiek is en het Rupert gevra om oor Afrikaner nasionalisme te gesels. Rupert het 'n oomblik stil gebly, gedink en toe geantwoord: "Ons het ook onderdruk gevoel en ons voel steeds in gevaar."
"Voel julle bedreig? Soos die renoster?" vra Mkhari. "Ja," antwoord Rupert.
Hy sê hy en Biko het reeds in die 1970's ooreengekom dat daar nooit vrede in Suid-Afrika sal wees indien Afrikaner nasionalisme en Swart nasionalisme nie tot 'n kompromie kan kom nie. "Dit was in '73 of '74. Ons sit nou in 2018. En ons beter nou daardie kompromie vind," het Rupert gesê.
Die gesprek het daarna na die kwessie van grondonteiening sonder vergoeding beweeg. Hieroor het Rupert gesê hy dink nie die kwessie moet grond wees nie, maar eerder eiendom. "Grond is 'n baie gevoelige kwessie. En toe ek grootgeword het, is daar vir ons gesê die 87%-13% [grondeienaarskap-verhouding] is nie waar nie. Dit was 0%. Swart mense is nie toegelaat om enige grond op enige plek te besit nie. In die sogenaamde tuislande was dit die konings en die stamhoofde [wat die grond besit het] en dit was stamgrond."
Hy het daarna verwys na verskillende lande se ontwikkeling en hoe sommige lande in die 1800's 'n nomadiese bestaanswyse gehandhaaf het, terwyl ander 'n landbousamelewing op die been gebring het en met grondaktes en 'n onafhanklike regbank. "En hierdie land het begin om vinniger te ontwikkel. En die mense wat gehou het by gemeenskaplike grond en geen oppergesag van die reg van toepassing gehad het nie, waar grond net weggevat kon word, het stadiger ontwikkel. En dit het niks te doen met swart of wit of pienk of pers nie," het Rupert gesê.
"So die grondkwessie is baie emosioneel en dit is emosioneel vir swart mense en vir wit mense. Maar dit is voor die hand liggend dat daar 'n regstelling moet wees. Maar as ons praat oor eiendom … waar dink jy is die waardevolste grond? Stede. Dorpe."
Rupert sê daarna dit gaan oor die manier waarop grond onteien word en of daardie onteiening in openbare belang is. Hy sê aan Mkhari grondhervorming die afgelope tien jaar was 'n fiasko, maar erken daar sal nie vrede in die land wees totdat daar 'n behoorlike verdeling van eiendom is nie.
Talle ander onderwerpe het tydens die onderhoud ter sprake gekom. Kyk hier na die volledige onderhoud:
Daar was geen aanstoot nie, slegs die waarheid!! Ons Afrikaners moet leer om minder ordentlik te wees, en meer dinge te se soos dit is. Ek vind baie van ons probeer vreeslik ordentlik wees, en so verdwyn realiteit en die waarheid…… Veral deesdae, meer mense moet dit reguit se soos Johann Rupert.
Mense is gewoonlik beledig as hulle die waarheid hoor.Ek stem saam met Mnr.Rupert oor die meeste punte.As iemand hom n rassis wil noem moet hulle dit bewys.
As die waarheid seermaak, dan moet dit nou maar so wees, maar as iemand soos Johann Rupert nie opstaan en dit sê nie, wie anders sal?
Ongelooflik hoe vinnig ons moet omverskoning vra vir feite wat genoem word en dan soos 'n baadjie aan ras aangetrek word. Die feit van die saak is dat meeste van ons jonger generasie geen waardestelsel of etiek meer besit nie en dit geld vir alle jong mense. Dit is asof die verloor van 'n sterk kultuur en manier van lewe eenvoudig verdwyn het en materialisme en oomblike gratifikasie die norm geword het. Niks wat waardevol is soos lewens, respek ek harde werk het meer waarde in die nuwe generasie nie. Dankie vir die eerlike onderhoud.
Johann Rupert hoef vir niks jammer te sê nie. Wel gedaan! Dit is tyd dat die waarheid versprei word.